次韵晁堯民黄魯直蘇子瞻同賦半粲字韵十往返而不倦者
作者：李之儀
朝代：宋

paragraphs: 耿耿萬里心，振衣常夜半。
明星當戶高，仰首每自嘆。
是身固虛空，殆將等閒玩。
永懷一寸光，有之詎能散。
南山富蕨薇，采采寧待伴。
不媿郢中曲，誰報青玉案。
千載北窗風，鄭聲何可亂。
子職若崎嶇，垢指寧與盥。
我慙老更拙，欲和知良難。
但能襲餘塵，未易窺重關。
路年與君俱，纔此意少寬。
奈何捨我去，鴻鵠隨騫摶。
岑樓起膚寸，萬仞始一拳。
知君未易量，願君更加餐。
親髮日益白，何以爲親懽。
以義不以時，吾君正求賢。
只欠明光宮，峨峨望君冠。